**Godišnji akcioni program IPA 2014 za Srbiju**

Program za 2014. godinu su zajednički pripremile Evropska komisija i vlasti u Srbiji kako bi utvrdile prioritetne aktivnosti pristupnog procesa Srbije EU, a koje će dobiti podršku fondova EU. O programu se detaljno razgovoralo i sa državama članicama kao i sa najvećim donatorima uključujući međunarodne finansijske institucije i organizacije u Beogradu. U konsultacijama su učestvovale i organizacije civilnog društva.

U drugom kvartalu 2015. se očekuje potpisivanje finansijskog sporazuma i početak sprovođenja programa.

Ukupan iznos sredstava iz Instrumenta za pretpristupnu pomoć izdvojenih za akcioni program IPA 2014 iznosi 115 miliona evra.

Od ovog iznosa, dva miliona evra će biti izdvojeno za podršku civilnom društvu u okviru IPA 2014 akcionog programa za više zemalja. **Deo programa će biti pod posrednim upravljanjem u iznosu od 65,59 miliona evra.** Drugim delom, odnosno iznosom od 49,5 miliona evra, direktno će upravljati Delegacija EU u saradnji sa međunarodnim finansijskim institucijama i drugim međunarodnim organizacijama.

Sektorski pristup je u središtu programa sačinjenog od 11 dokumenata koji pokrivaju pet različitih sektora. Prilikom pripreme, utvrđeni su sledeći prioriteti programa IPA 2014:

**Sektor demokratije i upravljanja (44 odsto od ukupnih fondova)**

* Dalja podrška reformi državne uprave sa posebnim akcentom na definisanje optimalnog obima državne uprave.
* Podrška lokalnim samoupravama pri sprovođenju regulatornih i budžetskih reformi.
* Podrška pristupnom procesu kroz nekoliko *tvining* projekata (indikativno šest).
* Podrška evro integracijama kroz tehničke pripreme u okviru pristupnih pregovora i priprema/realizacija jedinstvene projektne strukture za projekte ulaganja u saobraćajnu infrastrukturu, životnu sredinu, te energetsku i poslovnu infrastrukturu.
* Podrška učešću Srbije u programima EU.

**Sektor vladavine prava i osnovnih prava (24 odsto)**

* Akcenat na unutrašnjim poslovima: podrška unapređenju vladavine prava jačanjem upravljačkih kapaciteta granične i migracione kontrole. Pored postojećih, a u svetlu sporazuma postignutih u dijalogu između Beograda i Prištine, biće oformljena još tri granična prelaza sa ciljem jačanja integrisane kontrole graničnih prelaza.
* **Sektor energetike (11 odsto)**
* Akcenat na usklađivanju domaće sa energetskom regulativom EU (treći paket, energetska efikasnost i obnovljivi izvori energije), regulatorni nadzor i sprovođenje.
* Proizvodnja čistije energije: smanjenje emisije u termoelektranama.

**Sektor konkurentnosti (4,5 odsto)**

* Unapređivanje pristupa izvorima finansiranja za mala i srednja preduzeća. U svrhu razvijanja konkretnih finansijskih instrumenata po meri malih i srednjih preduzeća, biće sprovedena preliminarna procena, a biće uspostavljeni i poslovni inkubatori koji bi odgovorili na poslovne potrebe malih i srednjih preduzeća.
* Podrška komercijalizaciji istraživanja kako bi se kompanijama pomoglo da razviju inovativne proizvode i usluge.

**Sektor obrazovanja, zapošljavanja i socijalne politike (16,5 odsto)**

* Podrška usmerena na poboljšano zapošljavanje i preduzetništvo mladih.
* Unapređenje društvene inkluzije Roma pružanjem boljih stambenih rešenja i pristupa obrazovanju.
* Podrška razvoju integrisanog sistema za celoživotno učenje, kao i podrška tekućim reformama obrazovnog sistema.
* Konačno, biće pojačani i kapaciteti za upravljanje budućim Erazmus programom.

Osim izdvojenih 115 miliona evra za nacionalni program IPA, mobilisano je dodatnih 62 miliona evra za pomoć Srbiji u naporima na sanaciji štete izazvane poplavama u maju i septembru 2014. Ova posebna mera će direktno doprineti sprovođenju vladinih prioriteta u periodu nakon poplava, kako u pogledu oporavka, tako i u pogledu unapređenja sistema prevencije i reagovanja u kriznim situacijama. Odabrani sektori obuhvataju:

* zaštitu od poplava, uključujući odbranu od poplava u sklopu smanjenja rizika od katastrofa
* saobraćaj
* energetiku
* stanovanje
* generisanje prihoda
* dalju podršku jačanju kapaciteta Vladine Kancelarije za pomoć i obnovu poplavljenih područja.